《又记》
唐代·吕岩

数载乐幽幽，欲逃寒暑逼。不求名与利，犹恐身心役。

苦志慕黄庭，殷勤求道迹。阴功暗心修，善行长日积。

世路果逢师，时人皆不识。我师机行密，怀量性孤僻。

解把五行移，能将四象易。传余造化门，始悟希夷则。

服取两般真，从头路端的。烹煎日月壶，不离乾坤侧。

至道眼前观，得之元咫尺。真空空不空，真色色非色。

推倒玉葫芦，迸出黄金液。紧把赤龙头，猛将骊珠吸。

吞归脏腑中，夺得神仙力。妙号一黍珠，延年千万亿。

同途听我吟，与道相亲益。未晓真黄芽，徒劳游紫陌。

把住赤乌魂，突出银蟾魄。未省此中玄，常流容易测。

三天应有路，九地终无厄。守道且藏愚，忘机要混迹。

群生莫相轻，已是蓬莱客。

作者简介：吕岩，也叫做吕洞宾。唐末、五代著名道士。名喦，号纯阳子，自称回道人。世称吕祖或纯阳祖师，为民间神话故事八仙之一。较早的宋代记载，称他为“关中逸人”或“关右人”，元代以后比较一致的说法，则为河中府蒲坂县永乐镇（今属山西芮城）人，或称世传为东平（治在今山东东平）人。